Llíria participa en el projecte europeu RecyPack per a la gestió sostenible dels residus plàstics
25 de abril de 2018

L'alcalde de Llíria, Manolo Civera, s'ha reunit este matí amb el diputat provincial de Medi Ambient, Josep Bort, i amb representants de la Federació de Comerç del municipi per a presentar el projecte Life RecyPack.

Esta iniciativa d'economia circular té com a objectiu transformar els residus plàstics generats en l'activitat comercial i tornar a donar-los una utilitat ja siga convertits en mobiliari urbà o d'un altre tipus.

Un dels principals generadors de residus plàstics en les ciutats són els xicotets comerços i estos són depositats en els contenidors d'ús domèstic a peu de carrer, cosa que dificulta el seu reciclatge. Amb la campanya RecyPack es pretén donar una eixida útil a estos elements així com involucrar a les xicotetes empreses en la correcta gestió dels materials d'usar i tirar.

Es tracta d'un model de gestió gratuïta que facilitarà, als comerços interessats a participar, la retirada dels residus plàstics pels servicis municipals.

Per a l'alcalde Manolo Civera “és molt positiu que Llíria haja sigut triada per a posar en pràctica esta experiència pilot amb el suport de la Diputació de València. Per a això, tot el teixit social, empreses, comerços i ciutadans hem de caminar en la mateixa direcció.”

El projecte que ha sigut seleccionat per la Comissió Europea per al seu cofinançament compta amb la col·laboració de l'Institut Tecnològic del Plàstic (Aimplas) i diferents empreses relacionades amb el sector.